**16. napirend**

**E l ő t e r j e s z t é s**

**Révfülöp Nagyközségi Önkormányzata Képviselő-testületének**

**2020. február 10.-én tartandó ülésére.**

**Tárgy: Termelői piac működtetésének hatékonyabbá tétele a pályázati feltételek**

 **figyelembevétele mellett.**

**Előterjesztő:** Kondor Géza polgármester

**Előkészítette:** Kondor Géza polgármester

**Tárgyalja:** Gazdasági, Településfejlesztési és Turisztikai Bizottság

 Jogszabállyal nem ellentétes

 ---------------------------

 Előterjesztő Dr. Szabó Tímea

 jegyző

**Tisztelt Képviselő-testület!**

A termelői piac létrehozásával a cél az volt, hogy a környező településeken élő termelők lehetőséget kapjanak termékeik árusítására, ezáltal jó minőségű termékekhez juttatni a Révfülöpön élőket, továbbá a nyári szezon idején színesíteni a helyben elérhető termékkínálatot, növelve ezzel a település turisztikai vonzerejét.

Cél volt továbbá az is, hogy a kínált termékek lefedjék az alap élelmiszer kategóriákat, (zöldség/gyümölcs, tejtermék, pékáru, húskészítmények) ezen felül elérhetőek legyenek további termékek is (méz, bor, fűszerek, befőttek, szörpök.), valamint kézműves és egyéb (pl. kozmetikumok, cserepes és vágott virág) portékák.

Miután az önkormányzatnak piac üzemeltetési tapasztalata nem volt, és erre alkalmas személyzettel sem rendelkezett, 2018. március 19-i ülésén úgy döntött, hogy pályázati felhívást tesz közzé a működtetésre. A pályázat érdeklődés hiányában eredménytelen volt.

A Képviselő-testület 2018. május 31-i ülésén elfogadta a termelői piac rendtartását. Ezt követően sikerült üzemeltetési megállapodás kötni a nagy tapasztalattal rendelkező kékkúti Levendula Portával /Keszthelyi Tibor egyéni vállalkozó/ a piac működtetésére. Az üzemeltető vállalkozó tevékenységét a korábban elfogadott rendtartás alapján végzi.

A piac gazdaságos üzemeltetése és az ott elérhető szolgáltatások bővítése érdekében az Önkormányzat bérleti megállapodást kötött a büfé valamint a kerékpár kölcsönző üzemeltetésére.

A piac 2018 év nyarán kezdte meg a működését. Mivel jellemzően a jó minőségű terméket előállító termelők már előre lekötött kapacitásokkal rendelkeztek, nehézséget okozott a piac árusokkal való feltöltése. Jellemző volt, hogy olyan árusok érkeztek, akiknek korábbi értékesítési lehetőségük megszűnt, most kezdték a tevékenységüket, termelésüket bővítették illetve olyanok, akik „keresték a helyüket”. Ezen összetételből kifolyólag a kínálat ingadozó volt.

Helyben élő kistermelők megkeresése nem volt számottevő, néhány esetben a szükséges engedélyek (őstermelői igazolvány, nyugtatömb), illetve elengedhetetlen berendezés (tejtermékek esetén hűtő) megléte nélkül kívántak árusítást végezni, ami nem volt megengedhető. Azonban a hiányosságok pótlása és újbóli jelentkezés nem történt.

A piac 2018 évi üzemeléséről elmondható, hogy tavasztól őszig heti két alkalommal (szerda reggel, péntek délután) várta a vevőket, a szezonban a forgalom kiugróan magas volt, megjelentek a külföldi vásárlók is köszönhetően a kemping közelségének, az árusok összetételében volt változás, a zöldség/gyümölcs és tejtermék kínálat azonban végig jelen volt. A kézműves árusok érdeklődése is megnőtt, ők változó kínálattal voltak jelen.

A Képviselő-testület 2019. március 18-i ülésén tárgyalta a termelői piac 1 éves működésének értékeléséről szóló beszámolót. Az eltelt időszak üzemeltetési tapasztalatait és az időközben felmerült igényeket figyelembe véve, a piaci rendtartás módosításra került.

Ezek szerint a nyitvatartási idő az előzőekhez képest változott, a nyári hónapokban szerdán 7.30 órától 12 óráig, szombaton 7.30 órától 12 óráig. A helyi őstermelők piacra jutásának ösztönzése céljából a szerdai napokon a konzorciumi tag-településekről érkező, friss gyümölcsöt és zöldséget árusító kistermelők 500 Ft/nap/1/2 asztal kedvezményes tarifával árusíthatnak.

Az egyéves üzemeltetés alatt néhány esetben előfordult, hogy a piacon árusításra jelentkező árusok az üzemeltető részéről visszautasításra kerültek, többnyire azért, mert vagy nem a termelői piacnak előírásainak megfelelő termékeket kívántak árulni, vagy egyéb feltételeknek nem feleltek meg. Az ebből adódó további problémák elkerülése céljából az üzemeltetővel kötött megbízási szerződésben rögzítésre került az a megkötés, hogy az üzemeltető az árusításra jelentkezőt nem utasíthatja vissza, amennyiben az az árusítás feltételeinek megfelel. Vita esetén ennek eldöntése a polgármester hatáskörébe tartozik. /Piaci rendtartás az előterjesztéshez mellékelve./

A fenti változások pozitív hatást gyakoroltak a piac 2019. évi működésére. Az előző évi árusok zöme megmaradt erre az évre is, továbbá kiegészült újakkal is. A zöldség/gyümölcs, tejtermék alaptermék kínálat mellett megjelent a pékáru, kis mennyiségben a húskészítmény, illetve bor is bekerült a kínálatba. Az egyéb élelmiszerek (méz, fűszerek, befőttek, szörpök) és a kézműves termékek kínálata is állandósulni látszott. Megjelentek a kézműves foglalkozások is, ahol a piacra látogatók gyermekei találhattak elfoglaltságot.

Osztatlan sikert arattak, főként a nyári szezonban, az otthon házi alapanyagokból készült sütemények, a görögdinnye és sárgadinnye is. A külföldi vásárlók száma tovább nőtt, és a helyben lakók is elkezdtek érdeklődést mutatni a kínálat iránt.

A piac eddigi működéséről elmondható, hogy a termékkínálat mind összetételben, mind mennyiségben növekedett, a vevők számával együtt. Sikerült elérni, hogy a piac attraktív termékeket kínáljon, szezonban nem egyszer előfordult, hogy egy-egy kurrens termék (pék áru, sütemény, eper, málna) már a piac elején elfogyott. A piac életképes, az értékesített termékek körének további bővítésével, szükség esetén a mennyiség növelésével további növekedés érhető el. Fontos, hogy a piaccal együtt működő kerékpárkölcsönző és büfé színvonalasan, folyamatosan üzemeljen erősítve ezzel a piac forgalmát is.

A termelői piac 2019. évi bevételei:

 Piaci helypénzekből származó bevétel: 291 000 Ft

 Kerékpár kölcsönző bérbeadása: 300 000 Ft

 Büfé bérbeadása: 500 000 Ft.

összesen: **1 091 000 Ft.**

A termelői piac üzemeltetésére vonatkozó megbízási szerződés lejárt.

Javasoljuk a Képviselő-testületnek, hogy a termelői piac üzemeltetésére vonatkozó megbízási szerződés Keszthelyi Tibor egyéni vállalkozóval az előző évekhez hasonló feltételekkel 2020. évre megkötésre kerüljön.

Kérem a Tisztelt Képviselő-testületet, hogy az előterjesztést megtárgyalni szíveskedjen.

**Határozati javaslat**

**RÉVFÜLÖP NAGYKÖZSÉG ÖNKORMÁNYZATA**

**KÉPVISELŐ-TESTÜLETÉNEK**

 **/2020. (II. 10.) HATÁROZATA**

**Termelői piac működtetésének hatékonyabbá tételéről**

1. **Révfülöp Nagyközség Önkormányzata Képviselő-testülete egyetért azzal, hogy a termelői piac a 2019. évhez hasonlóan a jelenleg kialakult árusító klientúrát megtartva, azt tovább bővítve, vállalkozási formában működjön tovább.**
2. **A Képviselő-testület a Gazdasági Turisztikai és Településfejlesztési Bizottság**

**által előzetesen kidolgozott, a piac jövőbeli működtetésére vonatkozó javaslatokat márciusi ülésén megtárgyalja, a vállalkozóval megkötendő szerződésbe beépíti.**

**Felelős: Polgármester**

**Határidő: 2020. március 30.**

Piaci rendtartás

**RÉVFÜLÖPNAGYKÖZSÉG Helyi Termelői Piacának fenntartója és üzemeltetője RÉVFÜLÖPNAGYKÖZSÉG ÖNKORMÁNYZATA**

**/RÉVFÜLÖP VILLA FILIP TÉR 8/**

Révfülöp Nagyközség Önkormányzata köteles és jogosult eljárni a piactartás jogosultságának feltételeit tartalmazó jogszabályokban, a piacfenntartóra vonatkozó rendelkezések 55/2009. (III. 13.) Korm rend. 59/1999.(XI. 26.) EüM. rend. szerint.

A kereskedelemről szóló 2005. évi CLXIV. törvény (a továbbiakban: Kertv.) 2. §5a. pontja értelmében

„***helyi termelői piac:***olyan piac, ahol a kistermelő a piac fekvése szerinti megyében, vagy a piac 40 km-es körzetében, vagy Budapesten fekvő piac esetében az ország területén bárhol működő gazdaságából származó mezőgazdasági-, illetve élelmiszeripari termékét értékesíti.”

A Kertv. 6/A. § (3) bekezdése értelmében helyi termelői piac a kereskedelmi hatóságnak történő bejelentéssel üzemeltethető.”

1. **A piac létrehozásának a célja**

A működési engedéllyel rendelkező üzemeltető a piaci napokat az őstermelők, kistermelők és vásárlók érdekében működteti. Bízik abban, hogy a jó példa országosan terjedni fog és a „termelői helyi piaci mozgalom” megerősödik. A zavartalanság és a későbbi sikerek érdekében az árusok kötelesek betartani a Házirendben foglaltakat, ellenkező esetben kizárhatók a piacon történő árusítási lehetőségekből. A piac üzemeltetésének legfőbb célja a vidéki kistermelők, őstermelők minőségi termékeinek piacra juttatása, valamint a piac vonzáskörében élők jó minőségű, hazai agrártermékekkel való ellátása kedvező áron. Közismert tény, hogy a jelenlegi viszonyok között bizonyos agrártermékek piaci árának cirka 80%-a felvásárlókon keresztül a kereskedőkhöz és a feldolgozókhoz kerül és csupán 20% marad a termelőknél.

# II. A piac helye

Révfülöp 1168/10 (hrsz)

**III. A piacon árusítók köre**

Őstermelői igazolvánnyal rendelkező magánszemély, őstermelői igazolvánnyal rendelkező kistermelő, kistermelői tevékenységet végző egyéni vállalkozó magánszemély.

**IV. A forgalomba hozható áruk köre**

A ***mezőgazdasági őstermelő***i igazolvánnyal rendelkező személy– érvényes igazolványának birtokában – kizárólag azt, a saját őstermelői tevékenységéből származó terméket értékesítheti, amit bejelentett a nyilvántartásba.

A ***kistermelő*** esetében az illetékes Járási Hivatal által kiállított határozatban,- mely alapján a kistermelőt nyilvántartásba veszik és regisztrációs számot kap,- felsorolt termékek.

A piacon élő állatésgyűjtött gomba nem hozható forgalomba.

# V. árusítási feltételek

A Helyi Termelői Piac árusítási feltételei:

Az őstermelőnek, kistermelőnek a piaci árusítás során a kistermelői élelmiszer-termelés,-előállítás és –értékesítés feltételeiről szóló 52/2010. (IV. 30.) FVM együttes rendeletben előírtaknak és a 436/215 (XII.28.) Korm. rendeletben foglaltaknakmegfelelően kell eljárni.

Piacon történő értékesítés esetén a piaci árusítás közegészségügyi szabályairól, továbbá a vásárokról és a piacokról szóló jogszabályban foglalt előírásokat be kell tartani.

A piacon elárusító helyet, bérelni, érvényes őstermelői igazolvánnyal, az adott évre kiállított értékesítési betétlappal illetve kistermelői regisztrációs számmal lehet. Az árusítási jogosultságot igazoló okmányokat az értékesítés helyén kell tartani.

Nyílt piaci árusításban tőkehús nem forgalmazható. (59/1999 EÜM rendelet)

A termék eladási árát a terméken, annak csomagolásán vagy a termékhez egyéb módon rögzítve, vagy - ha a termék jellegéből (így különösen méretéből), illetve a forgalmazás körülményeiből adódóan az előző árfeltüntetés nem alkalmazható - közvetlenül a termék mellett elhelyezett egyedi árkiíráson, a fogyasztó számára a megvenni kívánt termék kiválasztásakor hozzáférhető árjegyzéken vagy árlapon kell feltüntetni.

A nem előrecsomagolt, a fogyasztó jelenlétében kimért termékre (ömlesztett termék) vonatkozóan csak az egységárat kell feltüntetni.

**VI. A piac nyitvatartása**

Mivel a térségben nagymértékű a forgalom ingadozása a piac üzemeltetésénél próbáljuk ezt figyelembe véve meghatározni az üzemelés napjait. Ezért a szezonban több lehetőséget próbálunk biztosítani az értékesítésre/vásárlásra, mint szezonon kívül, illetve ünnepek esetén (pl.: Karácson, Húsvét) is indokolt lehet az üzemelés változtatása. Az esetleges változásokról a fenntartó tájékoztatja az eladókat és a vásárlókat.

Nyitva tartás a nyári hónapokban:

minden héten

***szerdán*** 7 órától 11 óráig, az árusító köteles a megadott időtartamban a standján tartózkodni és árusítani, a piacot legkésőbb 14 óráig el kell hagyni.

***pénteken*** 16-tó 21 óráig, az árusító köteles a megadott időtartamban a standján tartózkodni és árusítani, a piacot legkésőbb 21 óra 30-ig el kell hagyni.

**VII. Piac használatának díja**

Árusítás történhet: a rendszeresített asztalokról, saját mobil standról, elárusító kocsiról.

A piacon történő árusításért szerződés alapján helyhasználati díjat (a továbbiakban: helypénz) kell az árusítást végzőnek az Üzemeltető részére fizetnie.

A díj asztalonként(helyszínen rendelkezésre áll) kerül megállapításra.

A piac használatáért fizetendő díj mértéke:

asztalonként szerdai napokon 2.000Ft/alkalom

pénteki napokon 3.000Ft/alkalom

A fizetendő helypénz mértékét a Révfülöp Nagyközség önkormányzata Képviselő-testülete állapítja meg.

Az üzemeltető a kifizetett összegnek megfelelő, nyugtát köteles adni, melyet az árus – mindaddig, míg a helyét elfoglalva tartja – megőrizni és a felügyelő felhívására bemutatni tartozik. A helypénzjegy másra nem ruházható át.

Későbbiekben a fenntartó lehetőséget biztosít a helypénz hosszabb időtartamra történő megfizetésére.

Amennyiben az árusító a Piacfelügyelő hozzájárulása és díjfizetés nélkül jogosulatlanul több asztalt, vagy az engedélyezettnél nagyobb területet foglal el, az elfoglalt asztal vagy terület után az egyébként fizetendő díj kétszeresének megfelelő pótdíjat fizet.

**VIII. Az árusítás egyes szabályai**

A helyhasználat alatt minden árus köteles az elfoglalt helyet tisztán tartani. Az árusító asztalokra ládát, földes árut az asztalok megóvása érdekében csak azok letakarása után lehet elhelyezni.

Az árus a helyhasználat megszüntetésekor köteles a helyet üresen, tisztán, sértetlen állapotban hagyni.

A piac árufeltöltő útjára járművel behajtani, az áruszállító, tároló ládákat a piac padozatán csúsztatással szállítani tilos.

A piac területén álló árusító asztalokat és berendezési tárgyakat megrongálni, helyéről elmozdítani tilos.

Az árut és a göngyöleget az árusító asztalon vagy az asztal alatt kell elhelyezni úgy, hogy az az árusító asztalok vonalától a vásárlótér felé ne nyúljon ki, a közlekedést ne akadályozza.

Az asztalon ömlesztve, vagy legfeljebb 2 sor 30 cm-es, vagy összesen ennek megfelelő magasságú ládában tartott, asztalonként legfeljebb 100 kg tömegű áru helyezhető el.

A helyhasználat során minden árus köteles az általa elfoglalt árusító helyet tisztán tartani.

Az el nem adott árut az árusítási idő befejeztével a piac területéről az árusítást végzőnek el kell szállítania.

A piac területén mozgó árusítás nem folytatható.

A piac területén hangosító berendezés használata, vagy a termékek hangos kínálása tilos.

A piacon, lármázni, botrányt okozni tilos.

Az állvány magassága nem haladhatja meg a padozattól mért 2 métert.Nagyobb mennyiségű áru és egyéb, az árusításhoz nem szükséges kartondobozok, üres ládák, kellékek tárolása, raktározása tilos!

A piacon tilos a dohányzás. Dohányozni csak a kijelölt bejáratoknál lehet.

Attól az árustól, aki a rendtartásban foglaltakat felszólítás ellenére ismételten megszegi, az Igazgatóság 3 hónapra, újabb ismétlődés esetén 6 hónapra megvonja a piacok, vásárok területén történő helyhasználat, s ezzel az árusítás jogát.

Tűzrendészeti követelmények betartása a piac területén mindenkire nézve kötelező.

Árusító sátrat, pavilont a piacokon, vásárokon – ideiglenes vagy állandó jelleggel – csak a RévfülöpÖnkormányzata előzetes engedélyével lehet felállítani.

Az áruk beszállítását a piacnyitás előtt egy órával lehet megkezdeni. A piac nyitásától számított 1 órán túl érkező árus, asztalbérlő bérelt helyét nem követelheti, csak a még található üres helyet foglalhatja el.A piacra árut behordani max. 3,5 t össztömegű gépkocsival szabad, a piac nyitását megelőző egy órán belül. A nyitástól a gépkocsikat az arra kijelölt helyen kell elhelyezni.

A piac zárását követően, 1 órán (pénteki piacok esetén fél órán) belül lehetséges az ismételt behajtás az áru, felszerelés elszállítása céljából.

Agépkocsiról, elárusító kocsiból történő árusítás: a piacunkon egy előre kialakított rend szerint legfeljebb 3.5 tonna összsúlyú, kialakított árusító kocsiból, illetve a plató, utánfutó mögött kialakított árusító helyről, a gépjárművek motorjának kikapcsolt állapota mellett lehetséges.

Az árusítási helyek áru fajtánként vannak egymás mellé elhelyezve.

-Zöldség-gyümölcs, savanyúság, dísznövény.

-Aszalt gyümölcs, méz, puszedli, őrölt paprika, mák, gyógynövény készítmények.

-Állati eredetű termékek. /füstölt hús félék, szalonna, zsír/ tőkehús, élőállat nem árusítható.

-Tej, tejtermék.

-Tojás. /jelölt/

-Pékárú

Az árus az árucikkek árát köteles jól olvashatóan kiírni.

Hozott hűtőpulthoz szükséges áramot, egyeztetés után a piac üzemeltetője biztosít.

Az árus az általa forgalmazott áru eredetéről felszólítás esetén köteles hitelt érdemlő információt szolgáltatni a piac üzemeltetőjének és a szakhatóságok munkatársainak.

A nyugta, illetve számlaadási kötelezettség teljesítése az árus felelősségi körébe tartozik.

Az árus a keletkező saját hulladékát köteles elszállítani. A szemét ott hagyásáért a piac üzemeltetője kizárhatja az árust a következő árusítási lehetőségekből.

Az árus az áruját, a göngyölegét az asztalán, vagy alatta helyezheti el, a leborulás veszélye nélkül.

Az árusító helyek esővédelmét /pl. ernyő/ az árus köteles megoldani a munkavédelmi és életvédelmi szabályok figyelembe vételével.

A piac területén lévő ivóvíz kutat az árus nem használhatja termékei megtisztítására.

Illemhelyet az árusok térítésmentesen használhatják.

Tárolást, raktározást a piac üzemeltetője nem vállal.

Mérlegkölcsönzéssel a piac üzemeltetője nem foglalkozik. Az árusok kötelesek hatóságilag hitelesített mérlegeket használni.

Azt az árust, aki az üzemeltetővel és segítőivel, vásárlókkal, hatósággal szemben botrányos magatartást tanúsít, vagy a Házirend egyéb pontjai ellen vét figyelmeztetni kell. Ha ennek ellenére sem változtat viselkedésén, ki kell zárni az árusítás lehetőségéből.